Lesotho se ‘rykste man’ wen verkiesingSam Matekane (Foto: Marco Longari, AFP) Lesotho se “rykste man” het die meeste stemme in die wetgewende verkiesings in Lesotho verwerf, maar nie daarin geslaag om ŉ parlementêre meerderheid te verkry wat ŉ einde kon maak aan die langdurige politieke wurggreep waarin die land hom al jare bevind nie. Kiesers in Lesotho het Vrydag aan die parlementêre verkiesing in dié land deelgeneem. Revolution for Prosperity, ŉ party wat slegs ses maande gelede deur die miljoenêr en sakeman, Sam Matekane (64), gestig is, het 56 uit 120 setels in die parlement gewen, volgens die finale resultate wat Maandag deur die land se verkiesingskommissie uitgereik is. Lesotho word die afgelope dekade deur wankelrige en dwarstrekkerige koalisies gekenmerk, met geen premier wat ŉ volle termyn van vyf jaar uitgedien het nie. Matekane, wat homself as ŉ kampvegter van die land se sakegemeenskap stel en in die stemming as ŉ buitestander beskou is, het naby ŉ volslae oorwinning gekom, maar sal nou die steun van kleiner partye moet verseker om ŉ regering te vorm. Die Demokratiese Kongresparty, onder leiding van Mathibeli Mokhothu, het tweede gekom met 29 wetgewers, volgens die Onafhanklike Verkiesingskommissie (OVK). Die All Basotho Convention-party, wat die uittredende regering gelei het, het ŉ skerp daling in steun gely en slegs agt setels verseker. Matekane, wat glo Lesotho se rykste man is, het begin om donkies groot te maak voordat hy ŉ fortuin in diamantmynbou en ander sakeondernemings gemaak het. Lesotho, wat heeltemal deur Suid-Afrika omring word, tel onder die wêreld se armste lande, met meer as 30% van sy bevolking wat op minder as R34 (sowat $1,90) per dag leef.